CELEX: 
Language: bg
Date: 2019-02-26 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Директива 2003/87/ЕО на Европейския парламент и на Съвета по отношение на функционирането на Фонда за иновации

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Фондът за иновации е създаден в съответствие с член 10а, параграф 8 от Директива 2003/87/ЕО
                  1
                в подкрепа на иновациите във всички държави членки в областта на нисковъглеродните технологии и процеси в секторите, изброени в приложение I, включително безопасно за околната среда улавяне и използване на въглерод („CCU“), което значително допринася за смекчаване на последиците от изменението на климата, както и на продукти, заместващи продукти, които се произвеждат с отделянето на високи въглеродни емисии в секторите, изброени в приложение I, и за подпомагане чрез стимулиране на създаването и функционирането на проекти, насочени към безопасно за околната среда улавяне и съхранение в геоложки формации на CO2 („CCS“), както и на иновативни технологии за възобновяема енергия и технологии за съхранение на енергия
                  2
               . Фондът, който разполага с най-малко 450 милиона квоти, е приемник на програмата „NER 300“. 
            
            
               Подкрепата за нисковъглеродните технологични иновации е от ключово значение за постигането на целите на ЕС в областта на климата и конкурентоспособността, определени в рамките на енергийния съюз
                  3
                и в обновената Стратегия за индустриалната политика
                  4
               . Фондът за иновации ще бъде средство за демонстриране на технологии с ниски или нулеви емисии на CO2, което ще даде възможност за преход към декарбонизирана икономика, както е посочено в дългосрочната стратегия за намаляване на емисиите
                  5
               . Той също така ще увеличи конкурентоспособността на дружествата от ЕС, като им помогне да се превърнат в световни лидери в тези технологии. Фондът за иновации ще подпомага целите на стратегическия план за енергийните технологии (план SET)
                  6
               , както и целите, определени в публично-частните партньорства по линия на Рамковата програма за научни изследвания на ЕС, предимно SPIRE (Устойчива преработвателна промишленост чрез ресурсна и енергийна ефективност), съвместно предприятие „Биотехнологични производства“ и съвместно предприятие „Горивни клетки и водород“. Фондът за иновации следва също да допринася за бъдещи партньорства и мисии в рамките на програмата „Хоризонт“ в съответствие с целите на Директива 2003/87/ЕО.
            
            
               Целта на Фонда за иновации е осъществяване на успешни демонстрационни проекти за иновации в областта на авангардните нисковъглеродни технологии. Целта на фонда е да избере иновационни и жизнеспособни демонстрационни проекти и да допринесе за покриване на дефицита във финансирането им. До 2030 г. в портфейла на Фонда за иновации се очаква да има проекти с широк технологичен и географски обхват. Фондът за иновации ще функционира с ефективна, ефикасна и опростена управленска структура, която гарантира отчетност, прозрачност и обмен на знания.
            
            
               Потенциалният обем на инвестициите за демонстрационни проекти се оценява
                  7
                на 55—68 млрд. евро в допустимите сектори. Въпреки че обемът на Фонда за иновации се очаква да бъде значителен (от 6 млрд. евро (по цени на въглеродните емисии от 15 EUR/tCO2) до 11 млрд. евро (при цена от 25 EUR/tCO2)), търсенето на финансиране далеч надхвърля очаквания обем на наличните ресурси. Поради това подкрепата на Фонда за иновации следва да бъде съчетана с подкрепата, предоставяна от други програми на ЕС и от държавите членки. 
            
            
               Фондът за иновации ще допълва програма „Хоризонт Европа“, тъй като ще осигурява подкрепа за технологии с ниски или нулеви емисии на CO2, които „Хоризонт Европа“ или предшестващата я програма „Хоризонт 2020“ са финансирали на по-ранни етапи от развитието им. Той ще допълва също така Европейския фонд за регионално развитие, който подкрепя иновациите и по-широкото им приложение (например решенията в областта на енергийната ефективност за МСП и сградите, проектите за енергия от възобновяеми източници), но не подкрепя дейностите, изброени в приложение I към Директива 2003/87/ЕО. Механизмът за свързване на Европа и европейските структурни и инвестиционни фондове могат да подкрепят инфраструктурните елементи на проектите, финансирани от Фонда за иновации, като например изграждането на тръбопроводи за CO2 и водород или връзки между преносните мрежи. Фондът за иновации ще функционира също така чрез установяване на полезно взаимодействие с инструмента за подкрепа на инвестициите на Съюза (фонда InvestEU, предложен от Комисията)
                  8
               : фондът InvestEU ще може да осигури допълнителна подкрепа на инвестициите (например гаранции по заеми или капиталови вноски) за проекти, финансирани от Фонда за иновации. В предложението на Комисията за фонда InvestEU се предвижда, че Фондът за иновации ще може да допринася за операции по смесено финансиране в рамките на InvestEU (например допълване на покритието на риска, предоставяно от InvestEU).
            
            
               Оптималното съчетание от финансиране от Фонда за иновации, фонда InvestEU, други програми на Съюза и от държавите членки следва да осигури широко покриване на допълнителните разходи и рискове, свързани с демонстрирането на иновативни нисковъглеродни технологии или продукти.
            
            
               Съзаконодателите поискаха от Комисията да организира първата покана в рамките на Фондa за иновации преди 2021 г. с цел осигуряване на своевременна подкрепа за допустимите проекти. Въпреки че неизразходваните приходи от първата покана за представяне на предложения за проекти по програмата „NER 300“ бяха пренасочени към механизма за енергийни демонстрационни проекти по InnovFin и дълговия инструмент на Механизма за свързване на Европа
                  9
               , изминаха повече от пет години, след като беше стартирана последната покана за представяне на предложения за отпускане на безвъзмездни средства по програмата „NER 300“ през 2013 г. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Опитът от програмата „NER 300“, включително проучването относно извлечените поуки
                  10
               , предоставиха ценна информация относно концепцията на Фондa за иновации. Основният проблем, установен по време на изпълнението на програмата „NER 300“, бе ниският процент на успеваемост на спечелилите проекти или наличието на закъснения в началния етап на изпълнение на проекта. Досега само 6 от 39-те спечелили проекти са започнали да функционират, а 14 проекта са били оттеглени. Основните причини за ниската степен на успеваемост на проектите, финансирани по програмата „NER300“, бяха свързани с подбора на недостатъчно зрели проекти, както и с късното предоставяне на подкрепа.
            
            
               Допълнителни фактори за ниския процент на успеваемост, свързани главно с проекта на програмата „NER300“, които бяха установени наскоро от Сметната палата
                  11
               , са сложният и неясен процес на вземане на решения и негъвкавата система за подбор. Сметната палата препоръчва в това отношение да бъде подобрен процесът на подбор на проектите и на вземане на решения по следния начин: чрез оценяване на аспектите, свързани с икономическата жизнеспособност на проектите и тяхната съгласуваност с приоритетите на ЕС и националните планове в областта на енергетиката и климата на държавите членки; чрез предоставяне на гаранции, че от държавите членки са поети категорични и прозрачни ангажименти преди предоставяне на средствата от ЕС; чрез установяване на критерии за оттегляне на финансирането в случаи, когато проектите не отговарят на договорените етапни цели; чрез осигуряване на гъвкавост с цел реагиране на пазарното и технологично развитие; чрез по-добра координация между различните програми за подпомагане; и накрая, чрез гарантиране на пълна отчетност. 
            
            
               Освен това Комисията проведе два кръга от консултации със заинтересованите страни с цел събиране на експертни мнения относно концепцията на Фонда за иновации: секторни работни срещи от януари до юни 2017 г.
                  12
                и обществено онлайн допитване от януари до април 2018 г.
                  13
                
            
            
               В съответствие с изискванията за по-добро регулиране Комисията публикува на 11 януари 2019 г. проекта на делегирания регламент от 14 декември 2018 г. с цел получаване на обратна информация. Бяха получени тридесет и пет коментара от различни заинтересовани страни (държави членки, търговски сдружения и дружества). Тонът на коментарите като цяло е положителен — заинтересованите страни приветстват делегирания регламент и оценяват факта, че тяхното мнение в голяма степен е потърсено и взето предвид в рамките на възможното, и изразяват съгласие с принципите и конкретните разпоредби, като същевременно посочват, че някои елементи, като определянето на съответните разходи и правилата за възстановяване, е необходимо да бъдат пояснени по отношение на поканата за представяне на предложения.
            
            
               От основните констатации от консултациите могат да бъдат направени следните изводи: 
            
            
               ·безвъзмездните средства представляват най-подходящата форма на подкрепа, но също така е налице интерес към финансовите инструменти;
            
            
               ·подкрепата по принцип следва да бъде свързана както с инвестиционните, така и с оперативните разходи; 
            
            
               ·в критериите за допустимост следва да се определят срокове за постигането на определени етапни цели;
            
            
               ·процесът на кандидатстване следва да бъде организиран на два етапа; 
            
         
         
            
               ·оценката на проекта следва да се основава на набор от критерии: потенциала за декарбонизация, възможностите за мащабиране, степента на иновативност, потенциала за получаване на банково финансиране и очакваните разходи за изпълнение; 
            
            
               ·необходимо е установяване на справедливо равновесие при финансирането на различните сектори (енергетика, промишленост) и технологии;
            
            
               ·помощта за разработване на проекти за бъдещи, но недостатъчно зрели проекти ще добави стойност и ще намали времето, необходимо за подготовка на проекта. 
            
            
               Предложението за делегиран регламент е в съответствие с по-голямата част от предпочитанията, изразени от заинтересованите страни по всички посочени по-горе елементи.
            
            
               Комисията поръча провеждането на специално „Допитване до участниците на пазара“
                  14
               , в рамките на което бе организирано допитване с близо 500 експерти за предвиждане на резултатите и потенциалния пазар на Фонда за иновации след стартирането му. 
            
            
               Комисията сформира специална експертна група за Фонда за иновации
                  15
                в съответствие с Общото споразумение относно делегираните актове
                  16
                и на 8 юни и 4 декември 2018 г. се срещна с експертите, определени от държавите членки и от допустимите сектори. Европейският парламент и Съветът на Европейския съюз бяха поканени да присъстват на срещите. По време на първата среща експертите в голяма степен подкрепиха вариантите, предложени за оценката на въздействието. По време на втората среща експертите изразиха общата си удовлетвореност от обхвата на проекта за регламент и от гъвкавостта, които той предлага за адаптиране към променящите се пазарни условия и за извличане на поуки от придобития опит. Коментарите от експерти бяха отразени чрез добавяне на задължение за Комисията да се допитва до държавите членки по текста на поканата и задължение за изпълнителния орган да подкрепя държавите членки в усилията им за популяризиране на Фонда за иновации и за комуникация с организаторите на проекти. Освен това прагът за малки по мащаб проекти беше увеличен на 7,5 милиона евро. Критерият за подбор, свързан със „зрелостта на проекта“, бе пояснен, включително значението на подкрепата от страна на засегнатата държава членка. Бяха направени незначителни редакторски промени и пояснения, включително относно определението за съответните разходи. Комисията също така обясни, че експертната група ще участва по време на изготвянето на поканите за представяне на предложения.
            
            
               С оглед на значението на Фонда за иновации Комисията извърши оценка на въздействието с цел да анализира няколко варианта за всеки от свързаните с изпълнението въпроси, разгледани в настоящото предложение. В рамките на предпочетения вариант фондът ще продължи да подкрепя допълнителните разходи по проектите, свързани с иновациите (както в рамките на програма „NER300“), но ще отпуска безвъзмездни средства по-гъвкаво въз основа на етапните цели по време на създаването и функционирането на проекта. За по-добрия подбор на проектите те ще бъдат избирани чрез редовни покани за представяне на предложения въз основа на набор от критерии (т.е. ефективност на разходите, избягване на емисиите на парникови газове, икономическа жизнеспособност). За рационализиране на управлението фондът ще се управлява от Комисията (с подкрепата на публичен изпълнителен орган). Въпреки че делегираният акт следва да определи рамката, в която ще се извършват операциите, някои решения (например с конкретни подробности относно процедурата за подбор и оценката) следва да бъдат взети в контекста на поканите за представяне на предложения с цел по-добро отразяване на променящите се пазарни условия. Държавите членки следва да бъдат консултирани относно ключовите решения (например във връзка с данните за поканите за представяне на предложения и списъка на предварително подбраните проекти). С цел избягване на изкривявания на пазара на въглеродни емисии квотите по СТЕ на ЕС, от които ще се набират средствата за Фонда, ще се продават на търг на равни годишни количества до 2030 г., с ограничена гъвкавост за адаптиране на тръжните количества спрямо търсенето, свързано с поканите за проекти. Фондът ще работи в тясно сътрудничество с други програми на ЕС за финансиране, като например „Хоризонт Европа“ и ще допълва отпусканите от него безвъзмездни средства с подлежаща на връщане подкрепа (дългови инструменти, капиталови инструменти, гаранции) чрез операции по смесено финансиране, осъществявани в рамките на програма InvestEU, като по този начин се осигурява координиран отговор на потребностите на пазара.
            
            
               Предпочитаният вариант бе силно подкрепен от мнозинството от заинтересованите страни, които са както представители на промишлеността, така и енергийни предприятия, дружества, разработващи проекти, държави членки или неправителствени организации и академични среди.
            
            
               Предпочитаният вариант ще намали административните разходи за организаторите на проекти и администрациите на държавите членки чрез оптимизирана процедура на вземане на решения и по-кратки срокове за нейното извършване. Административните разходи на изпълнителния орган ще се покриват изцяло от средствата на Фонда. Не се очаква пряко отрицателно въздействие в икономическата, социалната и екологичната област.
            
            
               Комитетът за регулаторен контрол поиска повече данни относно неуспеха на програма „NER300“, обхвата на делегирания регламент и гъвкавостта, предвидена при поканите за представяне на предложения, както и взаимодействието с други програми на Съюза. Въз основа на последния доклад на Сметната палата причините за слабостите на „NER300“ могат да бъдат обяснени по-добре. В оценката на въздействието сега се съдържа по-подробен анализ на начина, по който да се постигне оптимален компромис между предвидимостта и гъвкавостта при разпределението на функциите между делегирания регламент и поканите за представяне на предложения. Ролята на Фонда за иновации е пояснена като осигуряване на връзка между изследователски програми, като „Хоризонт Европа“, и други програми на Съюза за финансиране на внедряването на технологии и инфраструктура, като например Механизма за свързване на Европа или програмата InvestEU. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С член 10а, параграф 8 от Директива 2003/87/ЕО се създава Фондът за иновации и се определят общи правила за неговото функциониране, а именно източника на приходите на Фонда за иновации, проектите, които отговарят на условията за получаване на подкрепа от страна на Фонда за иновации, както и общите правила за отпускането на подкрепа. Освен това в член 10а, параграф 8 се уточняват критериите на процедурата за подбор и се предоставя възможност за допълнително финансиране на допустимите проекти, което да се предостави от държавите членки или Съюза. 
            
            
               Също така с член 10а, параграф 8 от Директива 2003/87/ЕО Комисията се оправомощава да приема делегирани актове за допълване на директивата по отношение на правилата за функционирането на Фонда за иновации, включително процедурата и критериите за подбор.
            
            
               С предложението за делегиран регламент се установяват правила, които са стриктно необходими за работата на Фонда за иновации, като същевременно някои решения се оставят да бъдат взети в рамките на поканите за представяне на предложения и договорната документация. 
            
            
               В глава I от предложението за делегиран регламент се определят оперативните цели на Фонда за иновации и се съдържа списък на формите на подкрепа, които Фондът за иновации предоставя.
            
            
               Основното средство за предоставяне на подкрепа по линия на Фонда са безвъзмездните средства поради големия недостиг на финансиране и рисковете, свързани с такива проекти, и в съответствие със силното предпочитание, изразено от заинтересованите страни. В основната глава от предложението, глава II, се определят конкретни правила за отпускането на безвъзмездни средства. 
            
            
               Фондът за иновации ще покрива до 60 % от съответните разходи в съответствие с член 10а, параграф 8 от Директива 2003/87/ЕО. В предложението за делегиран регламент се запазва определението за допълнителните разходи, използвано в програма „NER 300“, т.е. разликата между приходите и разходите в сравнение с конвенционална технология, което също е в съответствие с практиката при оценката на държавните помощи в ЕС. В същото време предложението насърчава малки по мащаб проекти чрез създаване на опростено определение за съответните разходи.
            
            
               Фондът ще предоставя подкрепа в съответствие с нуждите от парични потоци на проектите. До 40 % от предоставеното финансиране ще бъде осигурено под формата на авансово финансиране на етапа на приключване на осигуряване на финансирането за намаляване на свързания с проектите риск, така че да се позволи възможно най-бързото преминаване към етапа на изграждане. Това също така ще стимулира организаторите на проектите да ускорят приключването на осигуряване на финансирането. Останалите 60 % от безвъзмездните средства ще бъдат отпускани на проекти съгласно техните нужди от парични потоци, когато достигнат конкретни етапни цели. Ще бъде създаден механизъм за възстановяване за гарантиране на възстановяването на неправомерно изплатените суми от Фонда за иновации.
            
            
               Второ, в глава II се установяват правила за организирането на поканите за представяне на предложения, процеса на кандидатстване и подбора на проектите. За да може да се направи подбор на проектите с най-голям потенциал за избягване на емисии на парникови газове и за значително намаляване на разходите по прехода към икономика с ниски нива на въглеродни емисии в съответните сектори, ще е необходимо наличието на ефективна конкуренция на равнището на ЕС. 
            
            
               Фондът предвижда организирането на редовни покани за представяне на предложения до 2030 г. В предложението не се определя никакъв период от време между поканите за представяне на предложения, като по този начин се позволява адаптирането на поканите в съответствие с търсенето и зрелостта на портфейла от проекти, който ще бъде оценяван след края на всяка покана за представяне на предложения. С цел да се отговори на очакванията на съзаконодателите, първата покана за представяне на предложения следва да се проведе преди 31 декември 2020 г. 
            
         
         
            
               В предложението се предвижда двуетапна процедура за кандидатстване с цел намаляване на разходите и административната тежест за организаторите на проекти. Двуетапната процедура за кандидатстване има за цел да опрости и да ускори подготовката за кандидатите и да позволи идентифицирането на ранен етап на зрелите предложения за проекти. Освен това в предложението се предвижда възможността за създаване в поканата за представяне на предложения на специфична процедура за кандидатстване за малки по мащаб проекти. 
            
            
               С предложението се въвежда набор от критерии за подбор за ефективност, ефикасност и гъвкавост, с които ще се оценява потенциалът на проекта за намаляване на емисиите на парникови газове, равнището на иновации, икономическата жизнеспособност, потенциалът за по-широко прилагане и възпроизвеждане, разходите за намаляване на емисиите и зрелостта на проекта от гледна точка на технологичната готовност и готовността за осъществяване на стопанска дейност, включително притежаването на разрешителни, обхващащи, наред с другото, оценката на въздействието върху околната среда на проекта. 
            
            
               С цел да се гарантира балансирано географско разпределение на подкрепата, в предложението се предвижда опростяване на изискванията за малки по мащаб проекти и предоставянето на подкрепа за разработването на проекти. Освен това то позволява установяването на допълнителни критерии за подбор при следващи покани.
            
            
               В глава III се дава възможност на Фонда за иновации да отпуска приходите си в рамките на операции по смесено финансиране по програма InvestEU, като по този начин се осигурява по-добра целенасочена подкрепа за допустимите проекти; тази подкрепа ще се предоставя в допълнение към безвъзмездните средства или като тяхна алтернатива. 
            
            
               В глава IV „Управление“ се определят основните участници при изпълнението на дейностите в рамките на Фонда за иновации. По-специално в нея се определя ролята на Комисията, изпълнителните органи, държавите членки и заинтересованите страни.
            
            
               Поканите за представяне на предложения за Фонда ще бъдат организирани централно от Комисията с подкрепата на изпълнителните органи. Това ще гарантира опростено и оптимизирано вземане на решения и следователно по-ниски административни разходи за организаторите на проекти. ЕИБ или дадена изпълнителна агенция биха могли да бъдат сред органите, които ще изпълняват изискваните задачи. 
            
            
               Държавите членки ще играят важна роля при изпълнението на дейностите в рамките на Фонда за иновации. За бързото изпълнение на проектите е необходима подкрепата и ангажираността на държавите членки, например чрез допълнителна финансова подкрепа или ускоряване на процесите на издаване на разрешения. Ще бъде извършено допитване до по-голяма група от заинтересовани страни относно въпроси, свързани с общите насоки на Фонда за иновации.
            
            
               На последно място, в предложението се определят правила за отчитане, мониторинг, оценяване, контрол и публичност.
            
            
               4.ОТРАЖЕНИЕ ВЪРХУ БЮДЖЕТА
            
            
               Всички дейности, извършвани по линия на Фонда за иновации в съответствие с настоящия проект на делегиран регламент на Комисията се финансират от приходите от тръжната продажба на квоти по СТЕ, както е предвидено в член 10а, параграф 8 на Директива 2003/87/ЕО за създаване на Фонд за иновации и за установяване на общи правила за неговото функциониране. С Регламент (ЕС) № 1031/2010 на Комисията се определят подробни правила относно графика, управлението и други аспекти на тръжната продажба на квоти по СТЕ, приходите от която принадлежат на държавите членки и следователно се събират и управляват извън бюджета на ЕС. Този основен принцип е все още същият, както за програма „NER 300“, която е предшественик на Фонда за иновации, и ще продължи да се прилага независимо кой конкретно изпълнява дейностите в рамките на Фонда за иновации: Европейската инвестиционна банка (ЕИБ), както в случая с програма „NER 300“, или Комисията самостоятелно или с изпълнителна агенция.
            
            
               Предвид препоръките на Сметната палата, направени в контекста на програма „NER 300“
                  17
               , и засилената роля на Комисията при изпълнение на дейностите в рамките на Фонда за иновации, в случай че Комисията реши да прилага пряко управление по отношение на Фонда за иновации, е предвидено Фондът за иновации да бъде включен в бюджетна структура, подобна на тази на другите фондове, за които Комисията осъществява координацията и задачите по изпълнение във връзка с финансовите вноски от трети страни, като например доверителните фондове. В такъв случай всички приходи на Фонда за иновации ще бъдат събрани от тръжния продавач в съответствие с разпоредбите на глави VII и VIII от Регламент (ЕС) № 1031/2010 като външни целеви приходи по смисъла на член 21, параграфи 1 и 5 от Регламент (ЕС, Евратом) 2018/1046 на Европейския парламент и на Съвета
                  18
                („Финансовия регламент“). С тези външни целеви приходи ще се финансират всички разходи, свързани с изпълнението на дейностите в рамките на Фонда за иновации, включително административните разходи. В резултат на това изпълнението на дейностите в рамките на Фонда за иновации, както е предложено в настоящия проект на делегиран регламент на Комисията, няма да окаже никакво допълнително финансово отражение върху бюджета на ЕС. 
            
            
               Ще бъде извършен подробен анализ на разходите и ползите за разглеждане на възможността за делегиране на определени задачи по изпълнението на изпълнителна агенция. Такъв подробен анализ на разходите и ползите от евентуалното делегиране на задачи в рамките на всички програми на ЕС през следващата многогодишна финансова рамка за периода 2021—2027 г. е в процес на подготовка.
            
            
               Таблица 1: Илюстративни примери за потенциални проекти
            
            
                     
                        Категория на секторите
                     
                  
                  
                     
                        Допустими сектори съгласно член 10а, параграф 8 от Директива 2003/87/ЕО
                     
                  
                  
                     
                        Примери за потенциални проекти
                           19
                        
                     
                  
               
                     
                        Енергия от възобновяеми източници
                     
                  
                  
                     
                        Вятърна енергия
                     
                  
                  
                     
                        - Плаващи вятърни електроцентрали с морско разположение
                     
                     
                        - Турбини от следващо поколение
                     
                  
               
                     
                  
                  
                     
                        Слънчева енергия
                     
                  
                  
                     
                        - Електроцентрали за концентрирана слънчева енергия
                     
                     
                        - Гъвкави биологични клетки
                     
                     
                        - Плаващи фотоволтаични инсталации
                     
                     
                        - Хибридни фотоволтаични системи, в които са концентрирани технологии за слънчева енергия и технологии за съхранение
                     
                  
               
                     
                  
                  
                     
                        Геотермална енергия
                     
                  
                  
                     
                        - Усъвършенствани геотермални системи
                     
                  
               
                     
                  
                  
                     
                        Биоенергия
                     
                  
                  
                     
                        - Биогорива от ново поколение
                     
                  
               
                     
                  
                  
                     
                        Океанска енергия
                     
                  
                  
                     
                        - Технологии за получаване на енергия от приливите и отливите и от вълните
                     
                  
               
                     
                        Съхранение на енергия
                     
                  
                  
                     
                        Съхранение на енергия
                     
                  
                  
                     
                        - Иновации в областта на продуктите (например съхранение на топлинна енергия, съхранение на електроенергия от изпомпвана топлина, акумулаторни батерии с циркулация на електролита, литиево-йонна или постлитиева технология, съхранение на енергия под формата на сгъстен въздух и втечнен въздух)
                     
                     
                        - Иновации в областта на технологичните процеси (например технологии на блоковата верига и изкуствения интелект)
                     
                     
                        - Иновации в областта на системите (например системи за управление на енергията и станции за зареждане в пристанищата)
                     
                     
                        - Широкомащабна демонстрация за производството на водород от възобновяеми източници и неговото използване за съхранение на енергия (например електролиза на вода в съчетание със системи за съхранение на водород) 
                     
                  
               
                     
                        Улавяне и съхранение на въглерод (CCS)
                     
                  
                  
                     
                        Улавяне и съхранение на въглерод (CCS)
                     
                  
                  
                     
                        - Проекти за улавяне и съхранение на въглерод, обхващащи цялата верига
                     
                     
                        - Проекти за улавяне и съхранение на въглерод, обхващащи част от веригата, с гарантирани договори за съхранение
                     
                  
               
                     
                        Улавяне и използване на въглерод (CCU)
                     
                  
                  
                     
                        Улавяне и използване на въглерод
                     
                  
                  
                     
                        Улавяне на CO2 и други съдържащи въглерод отпадъчни газове и преобразуването им в използваеми горива или продукти
                     
                  
               
                     
                        Промишленост
                     
                  
                  
                     
                        Производство на кокс и рафинирани нефтопродукти
                     
                  
                  
                     
                        - Преминаване към водород от нисковъглеродни процеси
                     
                     
                        - Използване на алтернативни устойчиви суровини
                     
                  
               
                     
                  
                  
                     
                        Производство на основни черни метали
                     
                  
                  
                     
                        - Нови стопилно-редукционни технологии
                     
                     
                        - Технологии за пряка редукция въз основа на водород от нисковъглеродни процеси
                     
                     
                        - Производство на стомана чрез електрическа енергия
                     
                     
                        - Рециклиране на високопещен (доменен) газ
                     
                  
               
                     
                  
                  
                     
                        Производство на основни цветни метали
                     
                  
                  
                     
                        - Електролиза с ниски емисии
                     
                     
                        - Инертни аноди/омокряеми катоди с дрениране
                     
                     
                        - Магнитно загряване на блокови заготовки
                     
                     
                        - Оползотворяване на отпадна топлина
                     
                  
               
                     
                  
                  
                     
                        Производство на продукти на основата на цимент и бетон
                     
                  
                  
                     
                        - Цимент с по-малко съдържание на въглерод
                     
                     
                        - Цимент с ниско съдържание на въглерод 
                     
                     
                        - Промени в състава на бетона
                     
                  
               
                     
                  
                  
                     
                        Продукти от вар и гипс
                     
                  
                  
                     
                        - Увеличаване на концентрацията на CO2 например чрез циклични процеси
                     
                     
                        - Комбиниране с процеса на кислородно горене
                     
                  
               
                     
                  
                  
                     
                        Производство на стъкло и стъклени продукти
                     
                  
                  
                     
                        - Електрически пещи
                     
                     
                        - Кислородно горене (включително оползотворяване на отпадна топлина) 
                     
                     
                        - Преминаване към биогорива или водород от нисковъглеродни процеси 
                     
                     
                        - Преформулиране и пелетизация на шихтата (например некарбонизирани материали или стъкло с по-ниска температура на топене)
                     
                  
               
                     
                  
                  
                     
                        Производство на продукти от глина и на огнеупорни продукти
                     
                  
                  
                     
                        - Електрически пещи и сушилни
                     
                     
                        - Проектиране на неизпечени или изпечени при ниска температура продукти
                     
                     
                        - Други иновации в областта на продуктите
                     
                  
               
                     
                  
                  
                     
                        Производство на хартия и хартиени изделия
                     
                  
                  
                     
                        - Нови техники за сушене
                     
                     
                        - Разпенване на влакнести материали
                     
                     
                        - Газификация на черна луга
                     
                     
                        - Ензимна предварителна обработка
                     
                     
                        - Оползотворяване на отпадна топлина
                     
                     
                        - Електрохимична деполимеризация на лигнин
                     
                  
               
                     
                  
                  
                     
                        Производство на химикали и химични продукти
                     
                  
                  
                     
                        - Използване или по-добро използване на алтернативни източници на въглерод: CO2, биомаса, отпадъци, отработили газове, остатъци и рециклирани материали
                     
                     
                        - „Авангардни“ материали (например високоефективни функционални материали, включително леки материали с ниски въглеродни емисии, използвани в енергийната област, мобилността и жилищата)
                     
                     
                        - Използване на електроенергия от възобновяеми източници
                     
                     
                        - Производство и използване на водород от нисковъглеродни процеси
                     
                     
                        - Електрифициране на процеси, включително чрез използване на неконвенционални форми на енергия 
                     
                  
               
                     
                  
                  
                     
                        Други сектори, обхванати от приложение I към Директива 2003/87/ЕО
                     
                  
                  
                     
                        - Производство на водород от нисковъглеродни процеси чрез електроенергия от възобновяеми източници или улавяне и съхранение на въглерод
                     
                     
                        - Иновативно нисковъглеродно производство на гуми 
                     
                  
               
                     
                        Междуотраслови дейности
                     
                  
                  
                     
                        Междуотраслови проекти и промишлена симбиоза
                     
                  
                  
                     
                        - Всяка комбинация от горепосочените
                     
                     
                        - Улавяне на въглерод от няколко промишлени предприятия, пренос на CO2, използване и съхранение
                     
                     
                        - Производство и демонстриране в широк мащаб на акумулаторни батерии, използващи нови химически процеси
                     
                     
                        - Използване и съхранение на водород от нисковъглеродни процеси и инфраструктурни проекти в тази област
                     
                     
                        - Зареждане с електрическа енергия
                     
                     
                        - Хибридни системи за възобновяема енергия 
                     
                     
                        - Промишлени отоплителни системи, използващи топлинни помпи
                     
                  
               
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 26.2.2019 година
            
            
               за допълнение на Директива 2003/87/ЕО на Европейския парламент и на Съвета по отношение на функционирането на Фонда за иновации
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               Като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО
                  20
                на Съвета, и по-специално член 10а, параграф 8, четвърта алинея от нея,
            
            
               като има предвид, че: 
            
            
               (1)Следва да бъдат установени подробни правила относно функционирането на Фонда за иновации, като се вземат предвид извлечените поуки от програмата „NER300“, създадена съгласно Директива 2003/87/ЕО и изпълнявана въз основа на Решение 2010/670/ЕС
                  21
                на Комисията, като следва да бъдат взети предвид по-специално заключенията от доклада на Сметната палата
                  22
               .
            
            
               (2)С цел компенсиране на по-ниската рентабилност и по-високите технологични рискове на допустимите проекти в сравнение с конвенционалните технологии, значителна част от финансирането от Фонда за иновации следва да бъде предоставяно под формата на безвъзмездни средства. Поради това следва да бъдат установени подробни правила за отпускането на безвъзмездни средства. 
            
            
               (3)Тъй като рисковете и рентабилността на допустимите проекти може да се различават в зависимост от съответните сектори и дейности и могат също така да се променят с течение на времето, целесъобразно е да се предвиди възможност част от подкрепата от Фонда за иновации да се оказва посредством вноски към операции по смесено финансиране в рамките на инструмента за подкрепа на инвестициите на Съюза, както и посредством други форми, предвидени в Регламент (ЕС, Евратом) 2018/1046 на Европейския парламент и на Съвета
                  23
                („Финансовия регламент“).
            
            
               (4)Целесъобразно е да бъде отчетена разликата между общия размер на разходите в рамките на допустим проект и общия размер на разходите в рамките на равностоен проект, при който се използва конвенционална технология, като съответни разходи за целите на финансирането по линия на Фонда за иновации. С цел обаче да се избегне прекомерната административна тежест за малки по мащаб проекти и да бъдат взети предвид особените им трудности при намирането на финансиране, съответните разходи за малък по мащаб проект следва да съответстват на общите капиталовите разходи по този проект.
            
            
               (5)С цел своевременното предоставяне на адекватни финансови ресурси на допустимите проекти отпускането на безвъзмездни средства следва да се основава на постигането на етапни цели. За всички проекти етапните цели следва да включват етап на приключване на осигуряване на финансирането и етап на започване на функциониране. Тъй като някои проекти може да се нуждаят от изплащане на подкрепата в различен момент във времето, целесъобразно е да се предвиди възможност за определяне на допълнителни етапни цели в договорната документация. 
            
            
               (6)За да се увеличи вероятността за успех на проектите, следва да бъде предвидена възможност за изплащане на част от безвъзмездните средства преди започване на функционирането на даден проект. Отпускането на безвъзмездни средства по принцип следва да започне на етапа на приключване на осигуряване на финансирането и продължава по време на разработването и функционирането на проекта.
            
            
               (7)По-голямата част от подкрепата от Фонда за иновации следва да зависи от верифицирано избягване на емисии на парникови газове. Наличието на резултати по отношение на планираното избягване на емисии на парникови газове, които са значително по-лоши от предвидените, следва да доведе до намаляване на размера на подкрепата, зависеща от подобно избягване, и до нейното възстановяване. Механизмът за намаляване и възстановяване обаче следва да бъде достатъчно гъвкав, за да отчита иновативния характер на проектите, подкрепяни от Фонда за иновации. 
            
            
               (8)Безвъзмездните средства по линия на Фонда за иновации следва да се предоставят след конкурентна процедура за подбор чрез покани за представяне на предложения. С цел да се намали административната тежест за организаторите на проекти, следва да бъде създадена двуетапна процедура за кандидатстване, която обхваща изразяване на интерес и пълно заявление за кандидатстване. 
            
            
               (9)Проектите, кандидатстващи за подкрепа от Фонда за иновации, следва да се оценяват въз основа на количествени и качествени критерии. Комбинацията от тези критерии следва да гарантира пълнотата на оценката на проекта по отношение на неговия технически и икономически потенциал. За да се гарантира справедливият и основан на заслуги подбор, проектите следва да се подбират въз основа на същите критерии за подбор, но следва да бъдат оценявани и класирани на първо място по отношение на други проекти в същия сектор и впоследствие — по отношение на проекти от различни сектори. 
            
            
               (10)Проекти, чието планиране, бизнес модел и финансова и правна структура изглеждат недостатъчно зрели, по-специално с оглед на евентуална липса на подкрепа от съответните държави членки или на необходимите национални разрешителни, не следва да бъдат избрани за подкрепа от Фонда за иновации. Тези проекти обаче може да бъдат обещаващи. Поради това следва да се предвиди възможността за предоставяне на помощ за разработване на такива проекти. Помощта за разработване на проекти следва по-специално да е от полза за малки по мащаб проекти и проекти в държавите членки с по-ниски доходи, за да помогне за постигането на балансирано в географско отношение разпределение на подкрепата от Фонда за иновации. 
            
            
               (11)Важно е да се постигне балансирано в географско отношение разпределение на подкрепата от Фонда за иновации. За да се предотврати ситуация, при която някои държави членки не са обхванати в достатъчна степен, следва да бъде предвидена възможността за определяне на допълнителни критерии за подбор, насочени към постигане на баланс в географско отношение при втората или следващите покани за представяне на предложения.
            
            
               (12)Комисията следва да гарантира изпълнението на дейностите в рамките на Фонда за иновации. Комисията обаче следва да бъде оправомощена да делегира на изпълнителни органи някои от действията по изпълнение, като например организирането на поканата за представяне на предложения, предварителния подбор на проекти или договорното управление на безвъзмездните средства.
            
            
               (13)Приходите на Фонда за иновации, включително приходите от осребрени квоти в рамките на общата тръжна платформа в съответствие с Регламент (ЕС) № 1031/2010
                  24
                на Комисията, следва да бъдат управлявани в съответствие с целите на Директива 2003/87/ЕО. Поради това Комисията следва да извършва тази задача сама и да има възможност да я делегира на Европейската инвестиционна банка.
            
            
               (14)Комисията следва да прилага различни правила в зависимост от вида изпълнение на дейностите в рамките на Фондa за иновации. Когато изпълнението на дейностите в рамките на Фонда за иновации се извършва чрез пряко управление, разпоредбите на настоящия регламент следва да бъдат приведени изцяло в съответствие с разпоредбите на Финансовия регламент. 
            
            
               (15)Държавите членки следва да играят важна роля в изпълнението на дейностите в рамките на Фонда за иновации. По-специално Комисията следва да се консултира с държавите членки по ключови решения във връзка с изпълнението, както и относно развитието на Фонда за иновации.
            
            
               (16)Изпълнението на дейностите в рамките на Фонда за иновации следва да се извършва в съответствие с принципите на добро финансово управление, както е определено във Финансовия регламент.
            
            
               (17)Следва да бъдат определени ясни правила за докладване, отчетност и финансов контрол, за да се гарантира, че Комисията получава пълна и своевременна информация относно напредъка на проектите, подкрепяни от Фонда за иновации, че субектите, които управляват Фонда за иновации, прилагат принципите на добро финансово управление, и че държавите членки биват своевременно информирани за изпълнението на дейностите в рамките на Фонда за иновации,
            
         
         
            
            
               ПРИЕ НАСТОЯЩИЯ РЕГЛАМЕНТ:
            
            
               ГЛАВА I
               ОБЩИ РАЗПОРЕДБИ
            
            
               Член 1
                  Предмет 
            
            
               С настоящия регламент се определят подробни правила за допълнение на Директива 2003/87/ЕО по отношение на: 
            
            
               а)оперативните цели на Фондa за иновации, създаден с член 10а, параграф 8 от Директива 2003/87/ЕО;
            
            
               б)формите на подкрепа, предоставяна от Фондa за иновации;
            
            
               в)процедурата за кандидатстване за подкрепа от Фонда за иновации; 
            
            
               г)процедурата и критериите за подбор на проекти по линия на Фондa за иновации;
            
            
               д)отпускането на подкрепа от Фондa за иновации;
            
            
               е)управлението на Фондa за иновации;
            
            
               ж)докладването, мониторинга, оценяването, контрола и публичността във връзка с функционирането на Фондa за иновации.
            
            
               Член 2
                  Определения
            
            
               За целите на настоящия регламент се прилагат следните определения:
            
            
               (1)„приключване на осигуряване на финансирането“ означава моментът от цикъла на разработване на проекта, когато всички споразумения, свързани с проекта и финансирането, са подписани и всички изисквани условия, съдържащи се в тях, са изпълнени;
            
            
               (2)„започване на функциониране“ означава моментът в цикъла на разработване на проекта, когато всички елементи и системи, необходими за функционирането на проекта, са изпитани и са започнали дейностите, водещи до ефективно избягване на емисии на парникови газове; 
            
            
               (3)„малък по мащаб проект“ означава проект с общи капиталови разходи, които не надвишават 7 500 000 EUR.
            
            
               Член 3
                  Оперативни цели 
            
            
               Фондът за иновации има следните оперативни цели:
            
            
               а)да подкрепя проекти, които демонстрират изключително иновативни технологии, процеси или продукти, които са достатъчно зрели и имат значителен потенциал за намаляване на емисиите на парникови газове; 
            
         
         
            
               б)да предлага финансова подкрепа, съобразена с нуждите на пазара и рисковите профили на допустимите проекти, като същевременно привлича допълнителни публични и частни средства;
            
            
               в)да гарантира, че приходите на Фонда за иновации се управляват в съответствие с целите на Директива 2003/87/ЕО.
            
            
               Член 4
                  Форми на подкрепа от Фондa за иновации 
            
            
               Подкрепата от Фонда за иновации за проекта може да бъде в следните форми:
            
            
               а)безвъзмездни средства;
            
            
               б)вноски към операции по смесено финансиране в рамките на инструмента за подкрепа на инвестициите на Съюза; 
            
            
               в)когато е необходимо за постигане на целите на Директива 2003/87/ЕО, финансиране под която и да е от другите форми, предвидени в Регламент (ЕС, Евратом) 2018/1046 („Финансовия регламент“), и по-специално награди и възлагане на поръчки. 
            
            
            
               ГЛАВА II
               СПЕЦИФИЧНИ РАЗПОРЕДБИ, ПРИЛОЖИМИ ЗА БЕЗВЪЗМЕЗДНИТЕ СРЕДСТВА
            
            
               Член 5
                  Съответни разходи 
            
            
               1.За целите на член 10а, параграф 8, трета алинея, четвърто изречение от Директива 2003/87/ЕО съответните разходи са допълнителните разходи, които се поемат от организатора на проекта в резултат на прилагането на иновативната технология, свързана с намаляване или избягване на емисии на парникови газове. Съответните разходи се изчисляват като разликата между най-добра прогнозна оценка на общите капиталови разходи, нетната настояща стойност на оперативните разходи и ползите, възникнали през периода от 10 години след датата на започване на функционирането на проекта в сравнение с резултата от същото изчисление за конвенционално производство със същия капацитет по отношение на ефективното производство на съответния краен продукт. 
            
            
               Когато посоченото в първа алинея конвенционално производство не съществува, съответните разходи са най-добрата прогнозна оценка на общите капиталови разходи и нетната настояща стойност на оперативните разходи и ползите, възникнали през периода от 10 години след започване на функционирането на проекта. 
            
            
               2.Съответните разходи на малък по мащаб проект са общите капиталови разходи на този проект. 
            
            
               Член 6
                  Отпускане на безвъзмездни средства
            
            
               1.Подкрепата от Фонда за иновации под формата на безвъзмездни средства се отпуска при достигане на предварително определени етапни цели. 
            
            
               2.За всички проекти етапните цели, посочени в параграф 1, се основават на цикъла на разработване на проекта и включват най-малко следното:
            
            
               а)приключване на осигуряване на финансирането;
            
            
               б)започване на функциониране.
            
            
               3.Като се вземе предвид внедрената технология и специфичните обстоятелства в сектора или секторите, в които тя се внедрява, в договорните документи могат да бъдат определени допълнителни конкретни етапни цели.
            
            
               4.До 40 % от общия размер на подкрепата от Фонда за иновации, включително помощта за разработване на проекти, за конкретен проект се отпускат към момента на приключване на осигуряване на финансирането или при достигане на определена етапна цел, предшестваща приключването на осигуряване на финансирането, когато тази етапна цел е определена в съответствие с параграф 3. 
            
         
         
            
               5.В случай че общият размер на подкрепата от Фонда за иновации за конкретен проект не е бил отпуснат в съответствие с параграф 4, този размер се отпуска след етапа на приключване на осигуряване на финансирането. Той може да бъде отпуснат частично преди започване на функционирането и на годишни вноски след започване на функционирането. 
            
            
               6.За целите на параграфи 4 и 5 от настоящия член общият размер на подкрепата от Фонда за иновации, предоставена за конкретен проект, включва размера на подкрепата от Фонда за иновации за този проект, предоставена под формата на помощ за разработване на проекти в съответствие с член 13.
            
            
               Член 7
                  Общи правила за възстановяване
            
            
               1.Комисията предприема подходящи мерки, за да гарантира, че когато се изпълняват дейности, финансирани по настоящия регламент, финансовите интереси на Фонда за иновации са защитени чрез прилагането на превантивни мерки срещу измама, корупция и всяка друга форма на незаконна дейност, чрез ефективни проверки и, при установени нередности — чрез възстановяване на недължимо платените суми и, когато е целесъобразно, чрез ефективни, пропорционални и възпиращи административни и финансови санкции.
            
            
               2.Възстановените суми се използват в съответствие с Финансовия регламент.
            
            
               3.Основанията и процедурите за възстановяване се уточняват допълнително в договорната документация.
            
            
               Член 8
                  Специални правила за възстановяване
            
            
               1.Размерът на подкрепата от Фонда за иновации, отпусната в съответствие с член 6, параграф 5 след приключването на осигуряване на финансирането, зависи от избягването на емисии на парникови газове, верифицирано въз основа на годишните доклади, подадени от организатора на проекта за период между 3 и 10 години след започване на функционирането. В окончателния годишен доклад, представян от организатора на проекта, се включва общият размер на избегнатите емисии на парникови газове по време на целия отчетен период. 
            
            
               2.Когато общият размер на избегнатите емисии на парникови газове по време на целия отчетен период е по-малък от 75 % от общия размер на емисиите на парникови газове, който е планирано да бъдат избегнати, сумата, която е платена или ще бъде платена на организатора на проекта в съответствие с член 6, параграф 5, се възстановява или намалява пропорционално. 
            
            
               3.В случай че проектът не започне да функционира в предварително определения срок или организаторът на проекта не успее да докаже каквото и да е реално избягване на емисии на парникови газове, сумата, платена след етапа на приключване на осигуряване на финансирането в съответствие с член 6, параграф 5, се възстановява изцяло. 
            
            
               4.Когато случаите, посочени в параграфи 2 и 3, са възникнали поради извънредни обстоятелства, които са извън контрола на организатора на проекта, и последният докаже потенциала на проекта за постигане на целта за избягване на емисии на парникови газове над отчетения размер, или когато организаторът на проекта докаже, че проектът може да предостави значителни ползи от нисковъглеродни иновации, Комисията може да реши да не прилага механизмите за възстановяване съгласно параграфи 2 и 3.
            
            
               5.Основанието и процедурите за възстановяване се уточняват допълнително в договорната документация. 
            
            
               6.Правилата, определени в параграфи 3 и 4 от настоящия член, се прилагат, без да се засягат общите правила за възстановяване съгласно член 7.
            
            
               Член 9
                  Покани за представяне на предложения
            
            
               1.Организаторите на проекти се приканват да кандидатстват за подкрепа от Фонда за иновации чрез открити покани за представяне на предложения, обявявани от Комисията.
            
            
               Преди вземане на решение за обявяване на покана за представяне на предложения Комисията се консултира с държавите членки относно проекта за решение.
            
            
               2.Решението на Комисията за обявяване на покани за представяне на предложения включва най-малко следното:
            
            
               а)общия размер на подкрепата от Фондa за иновации, която е налична за съответната покана; 
            
            
               б)максималния размер на подкрепата от Фондa за иновации, която е налична като помощ за разработване на проекти;
            
            
               в)видовете проекти или сектори, представляващи интерес;
            
         
         
            
               г)описание на процедурата за кандидатстване, както и подробен списък с информация и документация, които се подават при всеки етап от процедурата за кандидатстване;
            
            
               д)подробна информация за процедурата за подбор, включително методиката за оценяване и класиране;
            
            
               е)когато в съответствие с член 10, параграф 4 и член 12, параграф 6 се прилагат специфични процедури за кандидатстване и подбор за малки по мащаб проекти — правилата относно тези специфични процедури;
            
            
               ж)когато Комисията запазва за покана за малки по мащаб проекти част от общия размер на подкрепата от Фонда за иновации, налична в рамките на съответната покана — размера на тази част;
            
            
               з)когато в съответствие с член 11, параграф 2 се прилагат допълнителни критерии за подбор с цел постигане на балансирано в географско отношение разпределение на подкрепата от Фонда за иновации — тези критерии.
            
            
               Член 10
                  Процедура за кандидатстване
            
            
               1.Изпълнителният орган събира заявленията за кандидатстване и организира процедурата за кандидатстване в два последователни етапа: 
            
            
               а)изразяване на интерес;
            
            
               б)пълно заявление за кандидатстване.
            
            
               2.На етапа на изразяване на интерес от организатора на проекта се изисква да представи описание на основните характеристики на проекта в съответствие с изискванията, предвидени в съответната покана за представяне на предложения, включително описание на ефективността, степента на иновативност и зрелостта на проекта, както е посочено в член 11, параграф 1, букви а), б) и в). 
            
            
               3.На етапа на пълно заявление за кандидатстване от организатора на проекта се изисква да представи подробно описание на проекта и всички придружаващи документи, включително плана за обмен на знания.
            
            
               4. 
                     За малки по мащаб проекти може да се прилага опростена процедура за кандидатстване.
            
            
               Член 11
                  Критерии за подбор 
            
            
               1.Подборът на проектите, които могат да получат подкрепа от Фонда за иновации, се основава на следните критерии:
            
            
               а)ефективност по отношение на потенциала за избягване на емисии на парникови газове, когато е приложимо, в сравнение с показателите, посочени в член 10а, параграф 2 от Директива 2003/87/ЕО;
            
            
               б)степен на иновативност на проектите в сравнение с технологичното равнище в съответната област;
            
            
               в)зрелост на проекта по отношение на планирането, бизнес модела, финансовата и правната структура, както и на вероятността приключването на осигуряване на финансирането да бъде извършено в рамките на предварително определен период, който не надвишава четири години след решението за предоставяне на подкрепата; 
            
            
               г)технически и пазарен потенциал за широко приложение или възпроизвеждане, или за бъдещи намаления на разходите;
            
            
               д)ефективност по отношение на съответните разходи по проекта, като се приспадне всяко участие в тези разходи от страна на организатора на проекта, разделени на общото количество емисии на парникови газове, които е предвидено да бъдат избегнати, енергия, която е предвидено да бъде произведена или съхранявана, или CO2 , който е предвидено да бъде съхранен през първите 10 години на функциониране.
            
            
               2.За целите на подбора на проекти може също да се прилагат допълнителни критерии, насочени към постигането на балансирано в географско отношение разпределение на подкрепата от Фонда за иновации.
            
         
         
            
               Член 12
                  Процедура за подбор 
            
            
               1.Въз основа на получените заявления за кандидатстване на етапа на изразяване на интерес изпълнителният орган преценява допустимостта на всеки проект в съответствие с член 10а, параграф 8 от Директива 2003/87/ЕО. Изпълнителният орган след това пристъпва към подбора на допустимите проекти съгласно параграфи 2 и 3 от настоящия член. 
            
            
               2.Въз основа на получените заявления за кандидатстване на етапа на изразяване на интерес изпълнителният орган съставя списък на проектите, които отговарят на критериите за подбор, предвидени в член 11, параграф 1, букви а), б) и в), и отправя покана към организаторите на тези проекти да представят пълно заявление за кандидатстване.
            
            
               В случай че изпълнителният орган реши, че даден проект отговаря на критериите за подбор, определени в член 11, параграф 1, букви а) и б), но не отговаря на критерия, определен в член 11, параграф 1, буква в), изпълнителният орган преценява дали този проект има потенциал да изпълни всички критерии за подбор, ако разработването му продължи. В случаите когато проектът има подобен потенциал, изпълнителният орган може да предостави на съответния проект помощ за разработване на проекти или, когато Комисията изпълнява тази задача, да предложи на Комисията да предостави на посочения проект помощ за разработване на проекти.
            
            
               3.Въз основа на пълното заявление за кандидатстване, получено в съответствие с параграф 2 от настоящия член, изпълнителният орган пристъпва към оценка на проектите и класиране въз основа на всички критерии за подбор, посочени в член 11. За целите на тази оценка изпълнителният орган извършва сравнение на проектите с проекти от същия сектор, както и с проекти от други сектори, и изготвя списък на предварително подбраните проекти. 
            
            
               4.Списъкът на предварително подбраните проекти, посочен в параграф 3, и когато е приложимо, предложението, посочено в параграф 2, втора алинея, се съобщават на Комисията и включват най-малко следното:
            
            
                     
                        а)потвърждение за спазването на критериите за допустимост и подбор;
                     
                     
                        б)подробна информация относно оценката на проектите и класирането;
                     
                     
                        в)общите разходи по проектите и съответните разходи, посочени в член 5, в евро;
                     
                     
                        г)общия размер на искането за подкрепа от Фонда за иновации, в евро; 
                     
                     
                        д)размера на емисиите на парникови газове, които е предвидено да бъдат избегнати;
                     
                     
                        е)количеството енергия, която е предвидено да бъде произведена или съхранявана; 
                     
                     
                        ж)количеството CO2, което е предвидено да бъде съхранено;
                     
                     
                        з)информация относно правната форма на подкрепата от Фонда за иновации, поискана от организатора на проекта.
                     
                     
                        5.Въз основа на съобщеното в съответствие с параграф 4 от настоящия член Комисията, след консултации с държавите членки в съответствие с член 21, параграф 2, взема решение за предоставяне на подкрепа, като посочва подкрепата за избраните проекти и, когато е целесъобразно, изготвя списък с резерви.
                     
                     
                        6.За малки по мащаб проекти може да се прилага специфична процедура за кандидатстване.
                     
                     
                        Член 13
                           Помощ за разработване на проекти
                     
                     
                        1.Комисията, след консултации с държавите членки в съответствие с член 21, параграф 2, буква в), определя максималния размер на подкрепата от Фонда за иновации, която е налична като помощ за разработване на проекти.
                     
                     
                        2.Помощта за разработване на проекти се предоставя от Комисията или от изпълнителния орган в съответствие с член 12, параграф 2 под формата на безвъзмездни средства.
                     
                     
                        3.Чрез помощта за разработване на проекти могат да бъдат финансирани следните дейности:
                     
                     
                        а)подобряване и разработване на документацията на даден проект или на компоненти от структурата на даден проект с цел да се гарантира достатъчна степен на зрялост на проекта;
                     
                     
                        б)оценка на осъществимостта на проекта, включително техническите и икономическите проучвания;
                     
                     
                        в)съвети относно финансовата и правната структура на проекта;
                     
                     
                        г)изграждане на капацитета на организатора на проекта.
                     
                     
                        4.За целите на помощта за разработване на проекти съответните разходи означават всички разходи, свързани с разработването на проекта. Фондът за иновации може да финансира до 100 % от съответните разходи. 
                     
                     
                        ГЛАВА III
                        СПЕЦИАЛНИ РАЗПОРЕДБИ, ПРИЛОЖИМИ ЗА ФОРМИТЕ НА ПОДКРЕПА ОТ ФОНДА ЗА ИНОВАЦИИ, РАЗЛИЧНА ОТ БЕЗВЪЗМЕЗДНИ СРЕДСТВА
                     
                     
                        Член 14
                           Предоставяне на подкрепа от Фонда за иновации посредством вноски към операции по смесено финансиране в рамките на инструмента за подкрепа на инвестициите на Съюза
                     
                     
                        1.Когато Комисията реши да отпусне подкрепа от Фонда за иновации посредством вноски към операции по смесено финансиране в рамките на инструмента за подкрепа на инвестициите на Съюза, подкрепата от Фонда за иновации се изпълнява в съответствие с правилата, приложими за инструмента за подкрепа на инвестициите на Съюза. Допустимостта на проектите обаче се оценява в съответствие с член 10а, параграф 8 от Директива 2003/87/ЕО. 
                     
                     
                        2.След консултации с държавите членки Комисията приема решение, в което се посочва дали вноската към операции за смесено финансиране е под формата на безвъзмездна подкрепа или подлежаща на връщане подкрепа, или и двете, и се посочва размерът на подкрепата от Фонда за иновации, която може да бъде отпусната чрез инструмента за подкрепа на инвестициите на Съюза. 
                     
                     
                        Член 15
                           Предоставяне на подкрепа от Фонда за иновации под всякаква друга форма, предвидена във Финансовия регламент
                     
                     
                        1.Когато Комисията реши да отпусне подкрепа от Фонда за иновации под каквато и да е форма, предвидена във Финансовия регламент, различна от безвъзмездни средства, след консултации с държавите членки Комисията приема решение, в което се посочва размерът на подкрепата от Фонда за иновации, която може да бъде отпусната под тази форма, както и правилата, приложими за подаването на заявление за такава подкрепа, подбора на проектите и отпускането на подкрепата.
                     
                     
                        2.Проектите, получаващи подкрепа от Фонда за иновации съгласно настоящия член, спазват правилата на Съюза за държавната помощ.
                     
                     
                  
               
               ГЛАВА IV
               УПРАВЛЕНИЕ 
            
            
               Член 16
                  Изпълнение на дейностите в рамките на Фонда за иновации 
            
            
               1.Комисията изпълнява дейностите в рамките на Фонда за иновации чрез пряко управление в съответствие със съответните разпоредби на членове 125—153 от Финансовия регламент или чрез непряко управление чрез органите, посочени в член 62, параграф 1, буква в) от Финансовия регламент.
            
            
               2.Разходите, направени във връзка с дейности по изпълнение в рамките на Фонда за иновации, включително административните и управленските разходи, се финансират от Фонда за иновации. 
            
            
               Член 17
                  Определяне на изпълнителните органи 
            
            
               1.Когато Комисията реши да делегира някои задачи, свързани с изпълнението на дейностите в рамките на Фонда за иновации, на изпълнителен орган, Комисията приема решение, с което се определя такъв изпълнителен орган.
            
            
               Комисията и определеният изпълнителен орган сключват споразумение, в което се определят конкретните ред и условия, в съответствие с които изпълнителният орган изпълнява своите задачи.
            
            
               2.Когато Комисията изпълнява дейностите в рамките на Фонда за иновации чрез пряко управление и реши да делегира определени задачи по изпълнението на изпълнителен орган, Комисията определя изпълнителна агенция като изпълнителен орган.
            
            
               3.Когато Комисията изпълнява дейностите в рамките на Фонда за иновации чрез непряко управление, Комисията определя като изпълнителен орган органа, посочен в член 62, параграф 1, буква в) от Финансовия регламент.
            
            
               4.Задачите, свързани с изпълнението на дейностите в рамките на Фонда за иновации, които не са делегирани на изпълнителен орган, се изпълняват от Комисията.
            
            
               Член 18
                  Задачи на изпълнителния орган
            
            
               На изпълнителния орган, определен в съответствие с член 17, параграф 1, може да бъде възложено общото управление на поканата за представяне на предложения, отпускането на подкрепа от Фонда за иновации и мониторинга на изпълнението на избраните проекти. За тази цел на изпълнителния орган може да бъдат възложени следните задачи:
            
            
               а)организиране на поканата за представяне на предложения;
            
         
         
            
               б)организиране на процедурата за кандидатстване, включително събиране на заявленията за кандидатстване и анализ на всички придружаващи документи;
            
            
               в)организиране на подбора на проектите, включително оценката на проектите или проверката на тяхната техническа и финансова жизнеспособност, и класиране на проектите;
            
            
               г)съветване на Комисията относно проектите, на които да бъде предоставена подкрепа от Фонда за иновации, и относно проекти, които да бъдат включени в списъка с резерви;
            
            
               д)предоставяне или осигуряване на помощ за разработване на проекти;
            
            
               е)подписване на споразуменията за отпускане на безвъзмездни средства и други договори в зависимост от формата на подкрепата от Фонда за иновации;
            
            
               ж)подготовка и управление на договорната документация относно спечелилите проекти;
            
            
               з)проверка дали са изпълнени условията за финансиране и отпускане на приходите от Фонда за иновации на организаторите на проекти;
            
            
               и)мониторинг на изпълнението на проектите;
            
            
               й)комуникация с организаторите на проекти;
            
            
               к)докладване на Комисията, включително относно общата ориентация за по-нататъшното развитие на Фонда за иновации;
            
            
               л)финансово отчитане;
            
            
               м)действия по информиране, комуникация и популяризиране, включително производство на рекламни материали и разработване на логото на Фонда за иновации;
            
            
               н)управление на обмена на знания;
            
            
               о)подпомагане на държавите членки в усилията им за популяризиране на Фонда за иновации и за комуникация с организаторите на проекти;
            
            
               п)всякакви други задачи, свързани с изпълнението на дейностите в рамките на Фонда за иновации.
            
            
               Член 19
                  Специфични разпоредби, приложими за изпълнението на дейностите в рамките на Фонда за иновации чрез пряко управление 
            
            
               1.Когато Комисията определя изпълнителна агенция като изпълнителен орган съгласно член 17, параграф 1 от настоящия регламент, това решение на Комисията зависи от резултата от анализа на разходите и ползите, посочен в член 3 от Регламент (ЕО) № 58/2003 на Съвета
                  25
               , и споразумението, посочено в член 17, параграф 1, втора алинея от настоящия регламент, трябва да бъде под формата на делегиращ инструмент в съответствие с Регламент (ЕО) № 58/2003.
            
            
               2.Когато суми, отпуснати чрез пряко управление, бъдат възстановени съгласно членове 7 и 8 от настоящия регламент, възстановените суми представляват целеви приходи в съответствие с член 21 от Финансовия регламент и се използват за финансиране на операциите на Фонда за иновации.
            
            
               3.За всички задачи по изпълнение, извършвани от Комисията, включително чрез изпълнителна агенция, приходите на Фонда за иновации представляват външни целеви приходи по смисъла на член 21, параграфи 1 и 5 от Финансовия регламент. Тези целеви приходи покриват също така всички административни разходи, свързани с изпълнението на дейностите в рамките на Фонда за иновации. Комисията може да използва до 5 % от пакета от Фонда на иновации за покриване на разходите си за управление.
            
            
               4.На проект, който е получил подкрепа от Фонда за иновации, може също така да бъде предоставен принос от всяка друга програма на Съюза, включително от фондове под споделено управление, при условие че приносът не обхваща едни и същи разходи. Кумулативното финансиране не надвишава общия размер на допустимите разходи по проекта, а подкрепата от различните програми на Съюза може да се изчисли на пропорционална основа. 
            
         
         
            
               Член 20
                  Управление на приходите на Фонда за иновации
            
            
               1.Комисията гарантира, че квотите, предназначени за Фонда за иновации, се продават на търг в съответствие с принципите и реда и условията, определени в член 10, параграф 4 от Директива 2003/87/ЕО, и управлява приходите на Фонда за иновации в съответствие с целите на Директива 2003/87/ЕО.
            
            
               2.Комисията гарантира, че приходите, посочени в параграф 1, се предоставят своевременно на изпълнителния орган за финансиране на разходите, свързани с дейностите по изпълнението, и за отпускането на средства на спечелилите проекти.
            
            
               3.Комисията може да делегира на Европейската инвестиционна банка (ЕИБ) осребряването на квотите и управлението на приходите на Фонда за иновации. В случай на такова делегиране Комисията и ЕИБ сключват споразумение, в което се определят конкретните ред и условия, при които ЕИБ изпълнява своите задачи, свързани с управлението на приходите на Фонда за иновации.
            
            
               4.При спазване на разпоредбите на Директива 2003/87/ЕО приходите на Фонда за иновации, които в края на периода на допустимост не са били използвани за подкрепените проекти, се използват за подкрепа на нови проекти, които отговарят на критериите за допустимост, посочени в член 10а, параграф 8 от Директива 2003/87/ЕО, докато всички приходи бъдат изразходвани за целите на Фонда за иновации. Тези нови проекти се избират чрез нови покани за представяне на предложения в съответствие с член 9 или им се предоставя подкрепа в съответствие с членове 14 или 15.
            
            
               Член 21
                  Роля на държавите членки
            
            
               1.При изпълнението на дейностите в рамките на Фонда за иновации Комисията се консултира с държавите членки и се подпомага от тях. 
            
            
               2.С държавите членки се провеждат консултации относно:
            
            
               а)списъка на предварително подбраните проекти, включително списъка с резерви, и списъка на проектите, предложени за получаване на помощ за разработване на проекти в съответствие с член 12, параграф 2, преди предоставянето на подкрепата;
            
            
               б)проектите на решенията на Комисията, посочени в член 9, параграф 1, член 14, параграф 2 и член 15, параграф 1;
            
            
               в)максималния размер на подкрепата от Фондa за иновации, която е налична като помощ за разработване на проекти.
            
            
               3.По искане на Комисията държавите членки съветват и подпомагат Комисията при:
            
            
               а)определяне на общите насоки на Фонда за иновации;
            
            
               б)разрешаване на съществуващи или нововъзникващи проблеми при изпълнението на проектите;
            
            
               в)разглеждане на всеки друг въпрос, свързан с изпълнението на проекти.
            
            
               4.Комисията докладва на държавите членки за напредъка, постигнат в прилагането на настоящия регламент, по-специално относно изпълнението на решенията за предоставяне на подкрепа, посочени в член 12, параграф 5.
            
            
               Член 22
                  Роля на заинтересованите страни 
            
            
               Комисията може да включва заинтересованите страни в обсъжданията, свързани с изпълнението на дейностите в рамките на Фонда за иновации, включително по отношение на въпросите, посочени в член 21, параграф 3. 
            
            
               ГЛАВА V
               МОНИТОРИНГ, ДОКЛАДВАНЕ И ОЦЕНКА 
            
            
               Член 23
                  Мониторинг и докладване 
            
         
         
            
               1.Изпълнителният орган извършва мониторинг на функционирането на Фонда за иновации, включително по отношение на сумите на отпуснатата подкрепа от Фонда за иновации. 
            
            
               2.За да се гарантира, че данните за мониторинга, посочен в параграф 1, и резултатите се събират ефикасно, ефективно и своевременно, на организаторите на проекти може да бъдат наложени пропорционални изисквания за докладване. В докладите на организаторите на проекти се включва информация за действията по обмен на знания, предприети в съответствие с член 27.
            
            
               3.Изпълнителният орган редовно докладва на Комисията за изпълнението на своите задачи.
            
            
               4.Изпълнителният орган докладва на Комисията относно пълния цикъл на отпускането на подкрепата, и по-специално относно организирането на поканите за представяне на предложения и подписването на договори с организаторите на проекти.
            
            
               5.След приключване на всяка покана за представяне на предложения Комисията докладва на държавите членки относно изпълнението на посочената покана.
            
            
               6.Комисията докладва ежегодно на Съвета и на Европейския парламент относно напредъка във връзка с изпълнението на дейностите в рамките на Фонда за иновации.
            
            
               7.Изпълнителните органи, различни от изпълнителните агенции, както и субектите, на които е делегирано управлението на приходите на Фонда за иновации в съответствие с член 20, параграф 3, предоставят на Комисията следната информация:
            
            
               а)до 15 февруари — неодитираните финансови отчети, обхващащи предходната финансова година, която започва на 1 януари и завършва на 31 декември, по отношение на дейностите, делегирани на тези изпълнителни органи и субекти;
            
            
               б)до 15 март на годината на предаване на неодитираните финансови отчети — одитираните финансови отчети, обхващащи предходната финансова година, която започва на 1 януари и завършва на 31 декември, по отношение на дейностите, делегирани на тези изпълнителни органи и субекти.
            
            
               Комисията изготвя годишните отчети на Фонда за иновации за всяка финансова година, която започва на 1 януари и завършва на 31 декември, въз основа на финансовите отчети, предоставени в съответствие с първа алинея. Тези отчети подлежат на независим външен одит.
            
            
               Всички финансови и счетоводни отчети, посочени в настоящия параграф, се изготвят в съответствие със счетоводните правила, посочени в член 80 от Финансовия регламент.
            
            
               Член 24
                  Оценка
            
            
               1.През 2025 г. и на всеки пет години след това Комисията извършва оценка на функционирането на Фонда за иновации. Оценката се фокусира, но без да се ограничава с това, върху прегледа на полезните взаимодействия между Фонда за иновации и други относими програми на Съюза, както и върху процедурата за отпускане на подкрепа от Фонда за иновации.
            
            
               2.Въз основа на резултатите от оценките, посочени в параграф 1 от настоящия член, Комисията прави предложения, когато е целесъобразно, за да се гарантира, че Фондът за иновации отбелязва напредък при постигането на своите цели, предвидени в Директива 2003/87/ЕО и в член 3 от настоящия регламент.
            
            
               3.В края на изпълнението на дейностите в рамките на Фонда за иновации, но не по-късно от 2035 г., Комисията извършва окончателна оценка на функционирането на Фонда за иновации.
            
            
               4.Комисията прави публично достъпна информацията за резултатите от направените оценки в съответствие с параграфи 1, 2 и 3.
            
            
               ГЛАВА VI
               ОДИТИ, ПУБЛИЧНОСТ И ОБМЕН НА ЗНАНИЯ
            
            
               Член 25
                  Одити
            
            
               1.Одитите на използването на подкрепата от Фонда за иновации, проведени от независими външни одитори, включително различни от тези, на които институции или органи на Съюза са възложили извършването на одити, съставляват основата на общата увереност в съответствие с член 26.
            
            
               2.Всички лица или субекти, получаващи подкрепа от Фонда за иновации, дават писмено съгласие да предоставят необходимите права и достъп, както е предвидено в член 129 от Финансовия регламент. 
            
         
         
            
               Член 26
                  Използване на чужди одити
            
            
               Без да се засягат съществуващите възможности за извършване на допълнителни одити, когато независим одитор е извършил одит въз основа на международно приети стандарти за одит, осигуряващи разумна увереност, по отношение на финансовите отчети и доклади, отнасящи се до използването на финансов принос на Съюза, този одит служи за основа на общата увереност, ако е приложимо — в съответствие с допълнителните условия, предвидени в специалните секторни правила, при условие че има достатъчно доказателства за независимостта и компетентността на одитора. При поискване докладът на независимия одитор и съпътстващата документация по одита се предоставят на Европейския парламент, Комисията, Сметната палата и одитните органи на държавите членки.
            
            
               Член 27
                  Комуникация, обмен на знания и публичност
            
            
               1.Организаторите на проекти проактивно и систематично публикуват на своите уебсайтове публично достъпна информация относно проектите, получили подкрепа съгласно настоящия регламент. В тази информация се включва изрично позоваване на получената подкрепа от Фонда за иновации.
            
            
               2.Организаторите на проекти гарантират предоставянето на съгласувана, ефективна и целенасочена информация за получената подкрепа от Фонда за иновации за различни видове публика, включително медиите и обществеността.
            
            
               3.Логото на Фонда за иновации или други рекламни елементи, изисквани в договорната документация, се използват при всички дейности, свързани с комуникация и обмен на знания, и се поставят на информационни табла на стратегически места, видими за обществеността.
            
            
               4.Организаторите на проекти представят подробна информация за планираните действия в съответствие с параграфи 1 и 2 от настоящия член в плана за обмен на знания, представен в съответствие с член 10, параграф 3. 
            
            
               5.Изпълнителният орган изпълнява действия по информиране, комуникация и популяризиране във връзка с подкрепата от Фонда за иновации и резултатите от нея. Изпълнителният орган организира специфични семинари, работни срещи или, когато е целесъобразно, други видове дейности, за да се улесни обменът на опит, знания и най-добри практики относно проектирането, изготвянето и изпълнението на проекти, както и относно ефективността на финансирането, предоставяно чрез помощ за разработване на проекти. 
            
            
               ГЛАВА VII
               ОКОНЧАТЕЛНИ РАЗПОРЕДБИ
            
            
               Член 28
                  Влизане в сила 
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 26.2.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32). 
               
               
                  
                     (2)
                  
                        За примери вж. списъка в таблица 1 в края на обяснителния меморандум.
               
               
                  
                     (3)
                  
                        COM(2015)80, Съобщение на Комисията — „Рамкова стратегия за устойчив енергиен съюз с ориентирана към бъдещето политика по въпросите на изменението на климата“.
               
               
                  
                     (4)
                  
                        COM(2017)479, Съобщение на Комисията — „Инвестиране в интелигентна, иновационна и устойчива промишленост — Обновена стратегия на ЕС за индустриалната политика“.
               
               
                  
                     (5)
                  
                        Ще бъде добавена препратка.
               
               
                  
                     (6)
                  
                        COM(2015)6317, Съобщение на Комисията — „Към интегриран стратегически план за енергийните технологии (план SET): Ускоряване на трансформацията на европейската енергийна система“.
               
               
                  
                     (7)
                  
                        Fraunhofer ISI, Ecofys (2018 г.), Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage (Въздействие върху околната среда и икономиката в областта на технологичните иновации, упражнявано от Фонда за иновации (ФИ) в сферата на енергоемките промишлени отрасли, възобновяемите енергийни източници, улавянето и съхранението на въглерод/улавянето и използването на въглерод и съхранението на енергия).
               
               
                  
                     (8)
                  
                        Предложение на Комисията COM(2018)439 final от 6 юни 2018 г. за Регламент на Европейския парламент и на Съвета за създаване на програмата InvestEU, на разположение на следния адрес: 
                  https://eur-lex.europa.eu/legal-content/EN/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Решение (ЕС) 2017/2172 на Комисията за изменение на Решение 2010/670/ЕС по отношение на използването на неизплатени приходи от първия кръг от покани за представяне на предложения (ОВ L 306, 22.11.2017 г., стр. 24).
               
               
                  
                     (10)
                  
                        ICF (2017) 
                  NER 300 Обобщен доклад за извлечените поуки
                  . 
               
               
                  
                     (11)
                  
                        
                  
                     Специален доклад № 24/2018 от 5 септември 2018 г.: „Демонстриране в търговски мащаб на улавянето и съхранението на въглероден диоксид, както и на иновативните технологии за възобновяема енергия в ЕС: планираният напредък не е постигнат през последното десетилетие
                  
                  “, на разположение на уебсайта на Сметната палата на следния адрес: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                  .
               
               
                  
                     (12)
                  
                        Секторни работни срещи и заключителна конференция (2017 г.) „
                  Финансиране на иновациите: Към Фонда за иновации на схемата за търговия с емисии (СТЕ)
                  “.
               
               
                  
                     (13)
                  
                        CE Delft (2018 г.) 
                  Report on the online public consultation on the establishment of the Innovation Fund (Доклад относно обществената онлайн консултация относно създаването на Фондa за иновации)
                   и 
                  https://ec.europa.eu/clima/consultations/public-consultation-establishment-innovation-fund_en
                  . 
               
               
                  
                     (14)
                  
                        Ecofys (2018 г.) 
                  Market testing for low-carbon innovation support to energy intensive industry and to power generation (Допитване до участниците на пазара за подкрепа на нисковъглеродните иновации в енергоемката промишленост и производството на електроенергия)
                  .
               
               
                  
                     (15)
                  
                        
                  Експертна група на Фонда за иновации.
               
               
                  
                     (16)
                  
                        Междуинституционално споразумение между Европейския парламент, Съвета на Европейския съюз и Европейската комисия за по-добро законотворчество (OВ L 123, 12.5.2016 г., стр. 1—14).
               
               
                  
                     (17)
                  
                        
                  
                     Специален доклад № 24/2018 от 5 септември 2018 г.: „Демонстриране в търговски мащаб на улавянето и съхранението на въглероден диоксид, както и на иновативните технологии за възобновяема енергия в ЕС: планираният напредък не е постигнат през последното десетилетие
                  
                  “, на разположение на уебсайта на Сметната палата на следния адрес: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                  .
               
               
                  
                     (18)
                  
                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
               
               
                  
                     (19)
                  
                        Допустимите проекти могат да включват както иновации във връзка с процесите, така и иновации във връзка с продукти, предназначени да заменят продукти със значителни емисии на парникови газове.
               
               
                  
                     (20)
                  
                        ОВ L 275, 25.10.2003 г., стр. 32. 
               
               
                  
                     (21)
                  
                        Решение 2010/670/ЕС на Комисията от 3 ноември 2010 г. за определяне на критерии и мерки за финансирането на демонстрационни проекти със стопански характер за безопасно за околната среда улавяне и съхранение в геоложки обекти на CO2, както и за финансирането на демонстрационни проекти за новаторски технологии за възобновяема енергия, чрез схемата за търговия с квоти за емисии на парникови газове в Общността, въведена с Директива 2003/87/ЕО на Европейския парламент и на Съвета (ОВ L 290, 6.11.2010 г., стр. 39).
               
               
                  
                     (22)
                  
                        
                  
                     Специален доклад № 24/2018 от 5 септември 2018 г.: „Демонстриране в търговски мащаб на улавянето и съхранението на въглероден диоксид, както и на иновативните технологии за възобновяема енергия в ЕС: планираният напредък не е постигнат през последното десетилетие
                  
                  “, на разположение науебсайта на Сметната палата на следния адрес: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                  .
               
               
                  
                     (23)
                  
                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
               
               
                  
                     (24)
                  
                        Регламент (ЕС) № 1031/2010 на Комисията от 12 ноември 2010 г. относно графика, управлението и други аспекти на търга на квоти за емисии на парникови газове съгласно Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността (ОВ L 302, 18.11.2010 г., стр. 1).
               
               
                  
                     (25)
                  
                        Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (ОВ L 11, 16.1.2003 г., стр. 1).